SELETUSKIRI

1.Kavandatav reguleerimisese

Käesolevas ettepanekus käsitletakse otsust, millega määratakse kindlaks liidu nimel rahvusvahelise oliivinõukogu liikmete nõukogus võetav seisukoht seoses Aserbaidžaani Vabariigi Valitsuse ühinemisega rahvusvahelise oliiviõli- ja lauaoliivilepinguga (edaspidi „leping“).

2.Ettepaneku taust

2.1.2015. aasta rahvusvaheline oliiviõli- ja lauaoliivileping

Rahvusvahelise oliiviõli- ja lauaoliivilepingu (edaspidi „leping“) eesmärgid on i) püüelda oliiviõli, oliivijääkõli ja lauaoliivide füüsikalis-keemilisi ja organoleptilisi omadusi käsitlevate riiklike ja rahvusvaheliste õigusnormide ühtlustamise poole, et kõrvaldada kõik kaubandustõkked, ii) tegeleda füüsikalis-keemilise ja organoleptilise analüüsiga, täiendamaks teadmisi oliivitoodete koostise ja kvaliteediomaduste kohta, et koondada rahvusvahelised normid ning iii) tugevdada rahvusvahelise oliivinõukogu rolli oliivide valdkonna rahvusvahelise teaduskogukonna tipptaseme foorumina.

Lepingu uuendatud versioon jõustus 1. jaanuaril 2017.

Euroopa Liit on lepingu osaline.

2.2.Liikmete nõukogu

Liikmete nõukogu on rahvusvahelise oliivinõukogu kõrgeim ja otsuseid tegev organ. Ta kasutab kõiki volitusi ning täidab kõiki ülesandeid, mis on vajalikud lepingu eesmärkide saavutamiseks. Lepingu osalisena on Euroopa Liit rahvusvahelise oliivinõukogu liige ja on esindatud liikmete nõukogus. Liikmete nõukogu otsused uue liikme ühinemise kohta võetakse vastu konsensuse alusel. Lepingu artikli 10 lõike 4 punktis b on sätestatud, et kui liikmete nõukogu esimehe määratud tähtaja jooksul konsensust ei saavutata, siis liikmed hääletavad. Otsus loetakse vastuvõetuks, kui selle poolt on vähemalt liikmete enamus, kes esindavad vähemalt 86 % liikmete osaluskvootidest.

Rahvusvahelises oliivinõukogus on praegu 18 liiget ning kokku 1 000 osaluskvoodist on Euroopa Liidul neid 678.

2.3.Liikmete nõukogu kavandatav akt

Pärast seda, kui Aserbaidžaani Vabariigi Suursaatkond Hispaania Kuningriigis esitas 25. aprillil 2022 ametliku taotluse lepinguga ühinemiseks, peaks liikmete nõukogu tulevasel liikmete nõukogu istungil või sellise menetluse raames, mida liikmete nõukogu kasutab otsuste kirjavahetuse teel vastuvõtmiseks, võtma vastu otsuse Aserbaidžaani Vabariigi ühinemise kohta.

Kavandatava akti eesmärk on kehtestada tingimused Aserbaidžaani Vabariigi ühinemiseks vastavalt lepingu artiklile 29.

Kavandatav akt muutub lepinguosalistele siduvaks, sest sellega muudetakse liikmete nõukogus otsustamise tasakaalu, kui otsuseid ei võeta vastu konsensuse alusel vastavalt lepingu artikli 10 lõikele 4.

3.Liidu nimel võetav seisukoht

Kuigi oliiviõli ja lauaoliivide sektor on Aserbaidžaani Vabariigis endiselt tagasihoidlik, on selle arengupotentsiaal olemas piirkonnas, kus on pikaajaline oliiviõli ja lauaoliivide tootmise ja tarbimise traditsioon. Aserbaidžaani põllumajandussektori lisandväärtus (% SKPst) oli 2020. aastal 6 % SKPst, kusjuures riik oli kindlalt pühendunud oliivitootmise osakaalu suurendamisele.

Arvestades, et Aserbaidžaani Vabariik arendab oma oliivisektorit tarbimise osas ning kavatseb arendada ka tootmist, võiks Aserbaidžaani Vabariigi ühinemine teatavatel tingimustel tugevdada rahvusvahelist oliivinõukogu, seda eelkõige oliivitoodete omadusi käsitlevate riiklike ja rahvusvaheliste õigusnormide ühtlustamisel, et vältida kaubandustõkkeid. Ühinemine on kooskõlas liidu poliitika eesmärkidega seoses Euroopa Parlamendi ja nõukogu määruse (EL) nr 1308/2013 II osa II jaotises sätestatud põllumajandustoodete turustamisstandarditega.

Liikmete nõukogus vastu võetava otsusega kehtestatakse Aserbaidžaani Vabariigi ühinemise tingimused seoses osaluskvootidega rahvusvahelises oliivinõukogus ning ühinemiskirja hoiuleandmise tähtaeg.